**ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ**

**1ου ΓΕΛ ΚΟΡΩΠΙΟΥ**

**Σχολικό έτος 2020-2021**



**1ο ΓΕΛ Κορωπίου**

**Πλατεία Μερκούρη**

**Κορωπί 19400**

**Τηλ. 210 6622282**

**Fax 2106627337**

mail@lyk-korop.att.sch.gr

 <http://lyk-korop.att.sch.gr/>

**Κεφάλαιο Α: Προσέλευση**

* Η **ώρα έναρξης των μαθημάτων του σχολείου είναι στις 08.15΄** και η **αποχώρηση στις 14.10΄**
* Οι μαθητές/-τριες προσέρχονται πέντε (5΄) λεπτά νωρίτερα και κατευθύνονται στα τμήματά τους.
* Όσοι μαθητές/-τριες χρησιμοποιούν ποδήλατο, το τοποθετούν με την είσοδό τους στο σχολείο στον ειδικά διαμορφωμένο χώρο απ’ όπου το παραλαμβάνουν μόνο κατά τη αποχώρησή τους από το σχολείο.
* Οι μαθητές/-τριες προσέρχονται έγκαιρα και πάντως πριν την έλευση του διδάσκοντα στις αίθουσες διδασκαλίας και αναμένουν στις καθορισμένες γι’ αυτούς θέσεις τους διδάσκοντες. Στο διάστημα αυτό όλοι οι μαθητές/-τριες είναι υπεύθυνοι/-ες για την τήρηση της τάξης.
* **Σε περίπτωση μη έγκαιρης προσέλευσης οι μαθητές/-τριες** παραμένουν σε ειδικά διαμορφωμένο χώρο μέχρι και το πέρας της 1ης ώρας.
* **Σε περίπτωση μη έγκαιρης προσέλευσης του διδάσκοντος** οι μαθητές/-τριες τηρούν την τάξη και την ησυχία παραμένοντας εντός της αίθουσας διδασκαλίας. Ο **Πρόεδρος ή ο Απουσιολόγος** (ή όποιος τους αναπληρώνει) του τμήματος ενημερώνουν τη Διεύθυνση του σχολείου.
* **Τυχόν καθυστερημένη προσέλευση** πρέπει να δικαιολογείται απόλυτα, διαφορετικά ο μαθητής θα χρεώνεται με αδικαιολόγητη απουσία

**Κεφάλαιο Β. Παραμονή στο χώρο του σχολείου**

* **Οι μαθητές/-τριες που προσέρχονται στο σχολείο παρακολουθούν όλο το διδακτικό ωράριο**. Εάν για οποιονδήποτε λόγο πρέπει να λείψουν, τους χορηγείται άδεια μόνο από τη Διεύθυνση του σχολείου, ωστόσο οι απουσίες καταχωρίζονται. Γενικά απαγορεύεται αυστηρά η απομάκρυνση από το χώρο του σχολείου κατά τη διάρκεια του σχολικού ωραρίου για οποιονδήποτε λόγο.
* Κατά τη διάρκεια του μαθήματος δεν επιτρέπεται η έξοδος των μαθητών από την αίθουσα διδασκαλίας παρά μόνο σε επείγουσα ανάγκη και ύστερα από άδεια του διδάσκοντος. Η απουσία καταχωρίζεται και δικαιολογείται.
* **Οι θέσεις των μαθητών/τριών στην αίθουσα διδασκαλίας** καθορίζονται από την αρχή της σχολικής χρονιάς. Αλλαγή θέσης επιτρέπεται για παιδαγωγικούς λόγους με τη συναίνεση του υπεύθυνου τμήματος.
* Όλοι, διδάσκοντες και διδασκόμενοι, συμβάλλουν στη διαδικασία μάθησης, για την ομαλή λειτουργία της οποίας είναι όλοι υπεύθυνοι και το συντονισμό αναλαμβάνει ο διδάσκων. Πρέπει λοιπόν να αποφεύγονται οι άσκοπες διακοπές ή παρεμβάσεις ή συμπεριφορές που προσβάλουν τους συμμετέχοντες ή ανακόπτουν τη διαδικασία.
* **Ο διδάσκων δεν επιτρέπει την αποκλίνουσα συμπεριφορά** και έχει την υποχρέωση, στο πλαίσιο της παιδαγωγικής του ευθύνης, να επικρίνει τέτοιες συμπεριφορές, να επιπλήξει ή ακόμη και να αποβάλει από την αίθουσα από την αίθουσα όσους μαθητές παρακωλύουν με οποιονδήποτε τρόπο τη διαδικασία.
* **Σε περίπτωση που κάποιος/α μαθητής/τρια αποβληθεί από την αίθουσα, μεταβαίνει στη Διεύθυνση του Σχολείου χωρίς να προβάλει καμιά αντίρρηση.**
* Κατά τις ώρες διδασκαλίας όλοι οι μαθητές/-τριες φροντίζουν να βρίσκονται με τη **σήμανση του κουδουνιού** στην τάξη τους και να μην καθυστερούν. Τυχόν αδικαιολόγητη καθυστέρηση χρεώνεται με αδικαιολόγητη απουσία.
* Στα διαλείμματα οι μαθητές/-τριες **βγαίνουν από τις αίθουσες** και κατευθύνονται στον αύλειο χώρο, στον προκαθορισμένο για το τμήμα τους χώρο.
* Στις ώρες διδασκαλίας οι μαθητές/-τριες δεν μετακινούνται άσκοπα (π.χ. για να ενημερώνουν για θέματα των μαθητικών κοινοτήτων)
* **Δεν επιτρέπεται η είσοδος στο χώρο του σχολείου εξωσχολικών ατόμων** και γενικά ατόμων χωρίς την άδεια της Διεύθυνσης του σχολείου

**Κεφάλαιο Γ. Συμπεριφορά μαθητών**

* **Η εμφάνιση**, κόμμωση και αμφίεση των μαθητών/-τριών του σχολείου πρέπει να είναι κόσμια και ευπρεπής ανταποκρινόμενη στη μαθητική ιδιότητα.
* Οι μαθητές/-τριες οφείλουν να φέρουν μαζί τους όλα τα απαραίτητα για τη διδακτική διαδικασία εφόδια (τετράδια, βιβλία, γραφική ύλη)
* Δεν επιτρέπεται με κανέναν τρόπο και για κανένα λόγο η παρεμπόδιση διεξαγωγής του μαθήματος από μαθητή/-τρια.
* **Η συμπεριφορά των μαθητών/-τριών προς τη Διεύθυνση, τους καθηγητές και το προσωπικό του σχολείου** πρέπει να είναι ευγενική και αξιοπρεπής.
* **Η συμπεριφορά μεταξύ των μαθητών/-τριών** πρέπει να χαρακτηρίζεται από ευγένεια και φιλική διάθεση. Δεν επιτρέπονται, ούτε για αστεϊσμό, οι **φραστικές προσβολές**, οι **βίαιες αντιπαραθέσεις** και γενικά ό,τι εμπίπτει στις περιπτώσεις της ενδοσχολικής βίας.
* Οποιεσδήποτε **φθορές της κινητής και ακίνητης περιουσίας του σχολείου** (εγκαταστάσεις, όργανα κ.τ.λ.) που προκαλούνται από μαθητές/-τριες βαρύνουν τους ίδιους και αποκαθίστανται με δική τους ευθύνη και δαπάνη.
* Κατά τη διάρκεια των μαθημάτων οι μαθητές που βρίσκονται έξω από τις αίθουσες σε άλλες δραστηριότητες, φροντίζουν να μην παρενοχλούν τη λειτουργία του μαθήματος.
* Το κουδούνι για το διάλειμμα δε συνεπάγεται άμεση διακοπή του μαθήματος. Οι μαθητές/-τριες αποχωρούν από την αίθουσα μετά το πέρας της διαδικασίας.

**Κεφάλαιο Δ. Ασφάλεια και υγιεινή**

* **Οι χώροι του σχολείου (αίθουσες, διάδρομοι, αύλειος χώρος) πρέπει να παραμένουν καθαροί** με ατομική ευθύνη κάθε μαθητή/-τριας και των μαθητικών κοινοτήτων συνολικά.
* **Απαγορεύεται** η μεταφορά και η χρήση στο χώρο του σχολείου **κινητών τηλεφώνων, ηχητικών μέσων και MP3** με ακουστικά και γενικά κάθε συσκευής αναπαραγωγής και καταγραφής ήχου και εικόνας
* **Απαγορεύεται αυστηρότατα το κάπνισμα** σε οποιονδήποτε χώρο του σχολείου
* Λόγοι ασφαλείας επιβάλλουν την **απαγόρευση αθλοπαιδιών** στη διάρκεια του διαλείμματος.
* Ιδιαίτερα προσεκτικοί πρέπει να είμαστε στην παρούσα φάση της **πανδημίας COVID 19** σε θέματα ατομικής υγιεινής και ευθύνης, όπως:
1. **Τακτικό και σχολαστικό πλύσιμο των χεριών**
2. **Χρήση της προστατευτικής μάσκας σε όλους τους εσωτερικούς χώρους, στο κυλικείο και όπου υπάρχει συνωστισμός στους εξωτερικούς χώρους**
3. **Αερισμός των αιθουσών**
4. **Άμεση ενημέρωση του σχολείου σε περίπτωση που εμφανιστούν συμπτώματα του ιού (**Ενημερώνουμε τους υπεύθυνους διαχείρισης κρούσματος: κ. Μπελτσίδης, κ. Γαριλίδου ή τη Διεύθυνση του σχολείου**)**
* **Οι γονείς και οι κηδεμόνες** των μαθητριών/μαθητών του σχολείου πρέπει να ενημερώνουν άμεσα το σχολείο σε περίπτωση κρούσματος ή υποψίας κρούσματος με κάθε πρόσφορο μέσο. Στις περιπτώσεις αυτές ακολουθούνται **οι Οδηγίες του ΕΟΔΥ,** οι οποίες έχουν αναρτηθεί **στην ιστοσελίδα του σχολείου.**
* **Σε περίπτωση εμφάνισης ύποπτου κρούσματος σε μια μαθήτρια/έναν μαθητή** στο σχολείο ακολουθείται το Πρωτόκολλο και ο γονέας/κηδεμόνας **παραλαμβάνει άμεσα** από ειδικό χώρο την μαθήτρια/μαθητή. Ακολουθούν οι ενέργειες που περιγράφονται στις Οδηγίες
* **ΠΡΟΣΟΧΗ: Επ’ ουδενί δεν πρέπει να προσέρχεται μαθήτρια/μαθητής στο σχολείο, αν εμφανίζει συμπτώματα του κορωνοϊού. Στην περίπτωση αυτή η/ο μαθήτρια/μαθητής παραμένει κατ’ οίκον και ακολουθούνται οι Οδηγίες.**

**Κεφάλαιο Ε. Εξωδιδακτικές δραστηριότητες και σχολική ζωή**

(Σημείωση: Θα υλοποιηθούν, εφόσον το επιτρέψουν οι συνθήκες)

* Το σχολείο θεωρεί τη **συμμετοχή των μαθητών/-τριών στις σχολικές δραστηριότητες** (παρελάσεις, σχολικοί εορτασμοί, περίπατοι, εκδρομές, προγράμματα) ως υποχρέωσή τους.
* Για την ποιότητα της σχολικής ζωής κρίνεται απαραίτητη η συμμετοχή όλων των μαθητών. Η ομαλή λειτουργία του σχολείου και η πραγματοποίηση όλων των δράσεων (**π.χ. εκδρομών**) εξαρτάται από την προθυμία που επιδεικνύουν οι μαθητές/-τριες σε όλες τις δράσεις του σχολείου.
* Η μη συμμετοχή μαθητή/-τριας σε σχολική εκδρομή σημαίνει ότι ο θα βρίσκεται στο χώρο του σχολείου με απασχόληση που θα ορίσει ο σύλλογος καθηγητών. Σε διαφορετική περίπτωση καταγράφονται **αδικαιολόγητες απουσίες** σύμφωνα με το ωρολόγιο πρόγραμμα.
* Οι μαθητικές κοινότητες είναι ελεύθερες να οργανώσουν εκδηλώσεις και να παίρνουν πρωτοβουλίες για θέματα που τους αφορούν σε συνεννόηση με τους καθηγητές τους.
* Η συνεργασία και η κατανόηση αποτελούν τις βασικές προϋποθέσεις για την καλή λειτουργία του σχολείου

**Κεφάλαιο Στ. Απουσίες**

* Το όριο των απουσιών είναι **συνολικά 114**. Οι γονείς και οι κηδεμόνες υποχρεούνται να ενημερώνουν το σχολείο για τις απουσίες των μαθητών.
* Οι γονείς και κηδεμόνες θα ενημερώνονται για τις απουσίες των μαθητών/τριών μέσω mail, sms ή άλλο τρόπο.
* Σε περίπτωση απουσίας από το σχολείο οι μαθητές/-τριες **οφείλουν να ενημερώνονται για τις διδαχθείσες ενότητες και εργασίες που ανατέθηκαν στους μαθητές/τριες, ώστε να προετοιμάζονται ανάλογα και να έχουν τη δυνατότητα να παρακολουθήσουν την επόμενη διδακτική ενότητα**. Τυχόν απορίες θα επιλύονται σε προσωπική επαφή με το διδάσκοντα.
* **Το σχολείο ενημερώνει τους γονείς και κηδεμόνες για τις τιμωρίες των μαθητών/τριών.** Σε **περίπτωση αποβολής** από τα μαθήματα (εκτός της ωριαίας) ο μαθητής/τρια προσέρχεται στο σχολείο, αφού προηγουμένως **ο γονέας/κηδεμόνας επικοινωνήσει με το σχολείο για να ενημερωθεί για το σχετικό συμβάν.**

Ο/Η \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, κηδεμόνας του/της μαθητή/τριας \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ της \_\_\_ τάξης του 1ου ΓΕΛ Κορωπίου, ενημερώθηκα για το περιεχόμενο του Εσωτερικού κανονισμού.

Κορωπί, \_\_/\_\_/\_\_\_\_

Υπογραφή:\_\_\_\_\_\_\_\_\_\_\_\_\_\_\_\_\_\_\_\_